Autstaffing xizmatlarini koʻrsatish tartibi toʻgʻrisidagi nizomni tasdiqlash haqida
(resolution, 2024-10-25)

Oʻzbekiston Respublikasining “Aholi bandligi toʻgʻrisida”gi Qonuni 16-moddasiga muvofiq, shuningdek, Oʻzbekiston Respublikasi Prezidentining “Oʻzbekiston — 2030” strategiyasini “Yoshlar va biznesni qoʻllab-quvvatlash yili”da amalga oshirishga oid davlat dasturi toʻgʻrisida” 2024-yil 21-fevraldagi PF-37-son Farmoni ijrosi yuzasidan hamda aholini ish bilan taʼminlashning ilgʻor shakllarini rivojlantirish orqali aholi bandligini yanada oshirish va tadbirkorlik subyektlari uchun qoʻshimcha imkoniyatlar yaratish maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasining “Aholi bandligi toʻgʻrisida”gi Qonuni 16-moddasida autstaffing xizmatlarini koʻrsatish tartibi va autstaffing xizmatlarini koʻrsatish toʻgʻrisidagi shartnomalar boʻyicha bajarilishiga yoʻl qoʻyilmaydigan ishlar turlarining roʻyxati Vazirlar Mahkamasi tomonidan belgilanishi; Oʻzbekiston Respublikasi Prezidentining 2024-yil 21-fevraldagi PF-37-son Farmoni bilan tasdiqlangan “Oʻzbekiston — 2030” strategiyasining Har bir insonga oʻz salohiyatini roʻyobga chiqarish uchun munosib sharoitlar yaratish yoʻnalishi boʻyicha 2024-yilda ishlab chiqiladigan normativ-huquqiy hujjatlar loyihalari roʻyxati 14-bandida aholini ish bilan taʼminlashning ilgʻor shakllarini rivojlantirish orqali bandlikni yanada kengaytirish va tadbirkorlik subyektlari uchun imkoniyatlar yaratish belgilanganligi maʼlumot uchun qabul qilinsin. 2. Quyidagilarni nazarda tutuvchi Autstaffing xizmatlarini koʻrsatish tartibi toʻgʻrisidagi nizom ilovaga muvofiq tasdiqlansin: autstaffing xizmatlarini koʻrsatish toʻgʻrisidagi shartnomalar boʻyicha bajarilishiga yoʻl qoʻyilmaydigan ishlar turlari; autstaffing shartnomasining shartlari, ushbu shartnoma boʻyicha autstaffer tomonidan yuborilgan xodimlar bilan mehnat munosabatlarini tartibga solish. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov hamda Oʻzbekiston Respublikasi kambagʻallikni qisqartirish va bandlik vaziri B.E. Zaxidov zimmasiga yuklansin. 1. Mazkur Nizom yuridik shaxslar tomonidan boshqa yuridik shaxslarga autstaffing xizmatlari koʻrsatilishi tartibini belgilaydi. 2. Mazkur Nizomda quyidagi tushunchalardan foydalaniladi: autstaffer — belgilangan tartibda autstaffing xizmatlarini koʻrsatish uchun qabul qiluvchi tashkilot bilan autstaffing shartnomasini tuzgan yuridik shaxs (ish beruvchi); autstaffing xizmati — autstaffer tomonidan oʻz xodimlarini ularning roziligi bilan boshqa yuridik shaxslarga (qabul qiluvchi tashkilotga) ushbu xodimlar tomonidan autstaffer va uning xodimi oʻrtasida tuzilgan mehnat shartnomalarida hamda jamoa kelishuvlarida belgilangan mehnat vazifalarini bajarish uchun vaqtincha yuborish yoʻli bilan koʻrsatiladigan xizmat turi; autstaffing shartnomasi — qonunchilikka muvofiq autstaffer va qabul qiluvchi tashkilot oʻrtasida xodimlarni vaqtincha ish bilan taʼminlash boʻyicha pulli xizmatlarni koʻrsatish toʻgʻrisida tuzilgan shartnoma. Bunda shartnomaga muvofiq autstaffer oʻz xodimlarining roziligi bilan qabul qiluvchi tashkilotning manfaatlari, boshqaruvi va nazorati ostida ushbu xodimlarni mehnat vazifalarini bajarish uchun vaqtincha yuboradi; qabul qiluvchi tashkilot — autstaffer bilan autstaffing shartnomasini tuzgan yuridik shaxs. Bunda shartnomaga muvofiq qabul qiluvchi tashkilot vaqtincha oʻz manfaatlari nuqtai nazaridan oʻz boshqaruvi va nazorati ostida yuborilgan xodimlarning mehnatidan foydalanadi; yuborilgan xodim — mehnat shartnomasi tuzilgan holda autstafferning shtatida turib, autstaffing tartibida qabul qiluvchi tashkilotning boshqaruvi va nazorati ostida uning manfaatlari uchun ishlashga yozma rozilik bergan xodim. 3. Autstaffer tomonidan oʻz xodimlarining mehnat vazifalarini Oʻzbekiston Respublikasi hududidan tashqarida bajarish uchun yuborilishi bilan bogʻliq autstaffing xizmatlarini koʻrsatishga yoʻl qoʻyilmaydi. 4. Autstaffing xizmatlari ushbu Nizomga ilovaga muvofiq sxema boʻyicha belgilangan tartibda Oʻzbekiston Respublikasi hududida roʻyxatdan oʻtgan yuridik shaxslar tomonidan koʻrsatiladi. 5. Autstaffer qonunchilik hujjatlariga muvofiq qabul qiluvchi tashkilot bilan autstaffing shartnomasini tuzadi. 6. Qabul qiluvchi tashkilotga autstaffer tomonidan kasbiy malaka talablariga muvofiq zarur miqdordagi xodimlarning ishga yuborilishi autstaffing shartnomasining predmeti hisoblanadi va pulli xizmatlar koʻrsatilishi aniq belgilanadi. 7. Autstaffing shartnomasi boʻyicha: a) autstafferning asosiy majburiyatlari quyidagilardan iborat: xodimlarning roziligi bilan qonunchilik hujjatlarida belgilangan tartibda mehnat shartnomalarini tuzish, shuningdek, mehnat qonunchiligi hamda ushbu mehnat shartnomalari shartlariga rioya qilish; qabul qiluvchi tashkilotlarga tegishli malakaga ega boʻlgan va zarur miqdordagi xodimlarni yuborish; yuborilgan xodimlar ish joylariga oʻz vaqtida kelishini taʼminlash; yuborilgan xodimlarga ish haqi oʻz vaqtida toʻlanishini taʼminlash; yuborilgan xodimlarning ishlab chiqarishdagi baxtsiz hodisalar va kasb kasalliklaridan ish beruvchining fuqarolik javobgarligini majburiy sugʻurtalash; yuborilgan xodimlarni qonunchilik hujjatlarida hamda ichki hujjatlarda (jamoa shartnomasi, mehnat shartnomasi va boshqalar) nazarda tutilgan kafolatlar, imtiyozlar va boshqa toʻlovlar bilan taʼminlash; yuborilgan xodimlarning qonunchilik hujjatlarida, jamoa kelishuvida, jamoa shartnomasida va mehnat shartnomasida belgilangan tartibda hamda muddatlarda dam olishini taʼminlash; yuborilgan xodimlar bilan mehnat shartnomasini tuzishda qabul qiluvchi tashkilotga oid tijorat va xizmat maʼlumotlari (axborotlari) qabul qiluvchi tashkilotning ruxsatisiz oshkor etilmasligini belgilash; b) qabul qiluvchi tashkilotning asosiy majburiyatlari quyidagilardan iborat: yuborilgan xodimlarni ish bilan taʼminlash va ish vaqti rejimiga rioya qilish; yuborilgan xodimlarni mehnatni tashkil etish talablari, mehnatni muhofaza qilish va yongʻin xavfsizligi hamda boshqa zarur talablar bilan tanishtirish; yuborilgan xodimlarni mehnat vazifalarini bajarishi uchun talab qilinadigan malakaga muvofiq zarur boʻlgan asbob va uskunalar, texnik hujjatlar hamda boshqa vositalar bilan taʼminlash; yuborilgan xodimlarning mehnatni muhofaza qilish normativ talablariga muvofiq boʻlgan mehnat xavfsizligi va shart-sharoitlarini taʼminlash; yuborilgan xodimlar mehnatini boshqarish, shu jumladan, mehnatni tashkil etish, ish vaqtini hisobga olish va mehnat meʼyorlariga rioya qilish; autstafferga yuborilgan xodimlar mehnatidan qabul qiluvchi tashkilot tomonidan amalda foydalanishning muvofiqligi, shuningdek, mehnat qonunchiligi normalariga muvofiqligi ustidan nazoratni amalga oshirish uchun sharoit yaratish. Autstaffing shartnomasining taraflari qonunchilik hujjatlarida yoki shartnomada toʻgʻridan-toʻgʻri belgilangan boshqa, shuningdek, autstaffing shartnomasi orqali xodim qabul qiluvchi tashkilotga yuborilganda, uning yashash joyi bilan bogʻliq xarajatlarni bartaraf etish hamda farzandlarining taʼlim (davlat umumtaʼlim maktabi va maktabgacha taʼlim tashkiloti) bilan taʼminlanishi kabi majburiyatlarga ega boʻlishi mumkin. 8. Autstaffing xizmatlari uchun toʻlov autstafferga qabul qiluvchi tashkilot tomonidan toʻlanadi va quyidagilarni oʻz ichiga oladi: yuborilgan xodimlarning ish haqi, ish haqiga tenglashtirilgan boshqa toʻlovlar va nafaqalarni toʻlash uchun autstafferning xarajatlari; autstaffing xizmatlarini bajarish bilan bogʻliq boʻlgan autstafferning qoʻshimcha xarajatlari; autstafferning koʻrsatilgan xizmat uchun tadbirkorlik daromadlari. Autstaffing shartnomasida autstaffing xizmatlari uchun toʻlovlarni toʻlash tartibi (hisob-kitob qilish tartibi, davriyligi va boshqalar) koʻzda tutiladi. 9. Autstaffing shartnomasida autstaffer tomonidan qabul qiluvchi tashkilot manfaatlari uchun ishlarni bajarishda xodimlarni yuborish muddati, shuningdek, qabul qiluvchi tashkilotga yuborilgan xodimlarning mehnat huquqlariga rioya etishi ustidan autstaffer tomonidan nazorat mexanizmlari belgilab qoʻyilishi shart. 10. Shartnomaga ilova sifatida yuborilgan xodimlar boʻyicha maʼlumotlar, ularning malakasini koʻrsatgan holda ish turlari roʻyxati va autstaffing shartnomasi shartlarini aniq koʻrsatadigan boshqa maʼlumotlar boʻlishi mumkin. 11. Autstaffing shartnomasi boʻyicha qabul qiluvchi tashkilotga yuborilgan xodim bilan mehnat munosabatlaridan kelib chiqadigan autstafferning majburiyatlari, shu jumladan: ish haqi, mehnat taʼtili toʻlovi va mehnatga vaqtincha qobiliyatsizlik boʻyicha nafaqa, mehnat shartnomasi bekor qilinganidan keyin toʻlovlar; mehnatda mayib boʻlish yoki kasb kasalligi bilan bogʻliq kompensatsiya toʻlovlar; qonunchilik hujjatlari va mehnat shartnomasiga asosan xodimga tegishli boʻlgan boshqa toʻlovlar toʻgʻrisida qabul qiluvchi tashkilot subsidiar javobgarlikni oʻz zimmasiga oladi. 12. Autstaffing shartnomasi taraflarning kelishuvi yoki shartnomaning oʻzida nazarda tutilgan shartlar asosida bekor qilinadi. 13. Autstaffing shartnomasi boʻyicha quyidagi ishlar bajarilishiga yoʻl qoʻyilmaydi: qonunchilik hujjatlariga muvofiq yuqori xavfli obyektlar (uskunalar) sifatida tasniflangan obyektlar va uskunalar, shu jumladan, portlash va yongʻin xavfi bor, agressiv (tajovuzkor) va (yoki) radioaktiv xavfli asbob-uskunalar boʻyicha ishlarni bajarishda; qabul qiluvchi tashkilotida toʻlovga qobiliyatsizlik tartib-taomillarini amalga oshirish ishlari bajarilganda, ish joylarini saqlab qolish uchun toʻliq boʻlmagan ish vaqtini kiritganda, shuningdek, xodimlarni ommaviy ravishda ishdan ozod qilish xavfi mavjud boʻlgan taqdirda. Qonunchilik hujjatlarida xodimlarni autstaffing xizmatlarini koʻrsatish tartibida yoʻnaltirish boʻyicha boshqa cheklovlar ham koʻzda tutilishi mumkin. 14. Autstaffing shartnomasi orqali xodimlarni qabul qiluvchi tashkilotga yuborish muddati bir kalendar yil davomida toʻqqiz oydan oshmasligi kerak. Taraflarning kelishuvi va xodimning roziligi bilan ushbu bandning birinchi xatboshisida koʻrsatilgan muddat uzaytirilishi mumkin. 15. Autstaffer xodimni autstaffing shartnomasi boʻyicha qabul qiluvchi tashkilotga ishlashga yuborganda, xodim va autstaffer oʻrtasidagi mehnat munosabatlari davom etadi. 16. Autstaffing shartnomasi asosida xodimlarni qabul qiluvchi tashkilotga yuborish autstaffer va xodim oʻrtasida tuzilgan mehnat shartnomasidagi autstafferning majburiyatlarini bajarish javobgarligidan ozod qilmaydi. 17. Qabul qiluvchi tashkilotga ishlashga yuborilgan xodim bilan autstaffer tomonidan tuzilgan mehnat shartnomasi xodimning autstaffer buyrugʻi bilan qabul qiluvchi tashkilotning manfaatlari, boshqaruvi va nazorati ostida maʼlum bir mehnat vazifasining xodim tomonidan bajarilishi shartini oʻz ichiga olishi kerak. 18. Autstaffer tomonidan qabul qiluvchi tashkilotga yuborilgan xodimlar ish haqi va mehnat sharoitlari xuddi shunday mehnat vazifalarini bajaradigan va bir xil malakaga ega boʻlgan qabul qiluvchi tashkilot xodimlarining ish haqi va mehnat sharoitlaridan past (yomon) boʻlmasligi kerak. 19. Xodim va autstaffer oʻrtasidagi yakka tartibdagi mehnat munosabatlari davri toʻgʻrisidagi maʼlumotlar belgilangan tartibda xodimning mehnat daftarchasiga (elektron mehnat daftarchasiga) kiritiladi. Xodimning iltimosiga binoan qabul qiluvchi tashkilotdagi mehnat toʻgʻrisidagi maʼlumotlar xodimning mehnat daftarchasiga (elektron mehnat daftarchasiga) autstaffer tomonidan kiritiladi. 20. Autstaffer tomonidan yuborilgan xodimlarning autstaffing tartibida ishlashiga oid maʼlumotlar (mehnat shartnomasi, qoʻshimcha kelishuv, buyruq raqami va sanasi, qabul qiluvchi tashkilot nomi va soliq toʻlovchining identifikatsiya raqami va jismoniy shaxsning shaxsiy identifikatsiya raqami (JSHSHIR), xodimlarni qabul qiluvchi tashkilotga yuborish muddati) “Yagona milliy mehnat tizimi” idoralararo dasturiy-apparat kompleksiga kiritiladi. 21. Oʻzbekiston Respublikasi Kambagʻallikni qisqartirish va bandlik vazirligi autstafferlar va yuborilgan xodimlarga oid maʼlumotlarning “Yagona milliy mehnat tizimi” idoralararo dasturiy-apparat kompleksida roʻyxatdan oʻtkazilishini, ushbu Nizom va boshqa mehnat qonunchiligi talablariga rioya etilishini nazorat qiladi. 22. Yuborilgan xodimlar qabul qiluvchi tashkilotning mehnatni tashkil etish, mehnatni muhofaza qilish, yongʻin xavfsizligi va mehnat vazifalarini bajarish uchun zarur boʻlgan boshqa talablarga rioya qilishi shart. 23. Qabul qiluvchi tashkilotda yuborilgan xodim bilan ishlab chiqarishdagi baxtsiz hodisa sodir boʻlgan taqdirda, ushbu tashkilot tomonidan autstaffer vakilining majburiy ishtirokida baxtsiz hodisani tekshirish uchun komissiya tuziladi. Ishlab chiqarishdagi baxtsiz hodisa qonunchilik hujjatlariga muvofiq tekshiriladi. 24. Davlat tashkilotlari qabul qiluvchi tashkilot boʻlgan taqdirda: yuborilgan xodimlarning malaka talablari ushbu xodim tomonidan vazifasini bajaradigan kasb (lavozim) uchun qonunchilikda belgilangan malaka talablariga mos boʻlishi; yuborilgan xodimlarni shtatlar jadvalida belgilangan xodimlar soni doirasida qabul qilishi lozim. 25. Autstaffer va xodim oʻrtasidagi mehnat nizolari qonunchilikda belgilangan tartibda hal etiladi. 26. Mazkur Nizom talablarining buzilishida aybdor boʻlgan shaxslar qonunchilik hujjatlariga muvofiq javob beradilar.